Gandia destina 156.000 € per ajudar els col·lectius sociosanitaris
11 març 2021

## Gandia destina 156.000 € per ajudar els col·lectius sociosanitaris11 març 2021Última actualització: 14 juliol 2025

![](../gestion/img/c4c06842f6a475f20759ff09cb50554117ae82554971ccba7a85eb2eb96ac865.jpg)  
  

La regidora delegada de Sanitat, **Liduvina Gil**, ha comparegut en roda de premsa per informar de l'aprovació de 10 convenis que van obtenir el vistiplau a la Junta de Govern celebrada el passat dilluns i que ascendeixen a un total de més de 156.000 € que ajudaran a afrontar el dia a dia d'aquestes 10 entitats de caràcter sociosanitari.

L'edil ha volgut destacar que les xifres registrades per la pandèmia de la Covid-19 descriuen un escenari de crisi que posa de manifest una situació d'emergència sanitària, però també d'emergència social i econòmica amb importants repercussions per als col·lectius més vulnerables que afronten situacions de malalties cròniques, discapacitats a més de malalties de diferents tipus i diversos graus de dependència.

"_Aquests col·lectius desenvolupen activitats dirigides no només a l'atenció dels afectats sinó que van més enllà desenvolupant programes d'ajudes a la reinserció, integració sociocultural, etc._" va declarar Gil qui ha volgut agrair a tots els col·lectius de diferents àmbits que porten endavant activitats de gran valor per a la societat. Són serveis essencials per a la vida, perquè presten cures i serveis a les persones que precisament les administracions no estem cobrint.

**Import dels convenis:**  
Associació Intercultural Midrashic, 3.750 €  
Associació Jezrael, 30.000 €  
Associació Minusvàlids Psíquics Monduber, 9.000,00 €  
Associació Sords de la Safor 25.000,00 €  
Associació Parkinson Gandia-Safor 27.710,00 €  
ASAEM 11.524,00 €  
Associació familiars malalts d'Alzheimer, 6.750,00 €  
Associació Minusvàlids Físics 11.250 €  
Col·lectiu Obertament, 8.000 €  
Associació Mosaic, 24.000 €

Durant la mateixa Junta de Govern, també es va aprovar un conveni entre la Generalitat Valenciana, a través de la Conselleria de Sanitat Universal i Salut Pública, i l'Ajuntament de Gandia, per a la prestació d'assistència sanitària ambulatòria.  
Amb aquest acord que es desenvoluparà entre els anys 2021 i 2024 per un import total de 209.560 €, es garanteix la cooperació entre les dues administracions en el manteniment dels consultoris o centres del Raval, Beniopa i Benipeixcar i per a la prestació d'assistència sanitària a les persones assegurades del Sistema Nacional de Salut.

[Twittear](https://twitter.com/share)